pythainlp/thaigov-v2-corpus-22032023 huggingface dataset:
วันอังคารที่ 21 มิถุนายน 2565
“ชัยวุฒิ”หารือผู้ช่วยรัฐมนตรีฯ ก.ต่างประเทศสหรัฐอาหรับเอมิเรตส์ฯ หนุนตั้งคณะทำงานร่วมกัน เน้นส่งเสริมพัฒนาด้านเศรษฐกิจดิจิทัลฯ เกษตรอัจฉริยะนวัตกรรมและเทคโนโลยีของ 2 ประเทศ
“ชัยวุฒิ”หารือผู้ช่วยรัฐมนตรีฯ ก.ต่างประเทศสหรัฐอาหรับเอมิเรตส์ฯ หนุนตั้งคณะทำงานร่วมกัน เน้นส่งเสริมพัฒนาด้านเศรษฐกิจดิจิทัลฯ เกษตรอัจฉริยะนวัตกรรมและเทคโนโลยีของ 2 ประเทศ
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมได้ให้การต้อนรับนายอับดุลนัซเซอร์จามาลอัลชะลี(H.E. Mr. Abdulnasser Jamal Alshaali)ผู้ช่วยรัฐมนตรีประจำกระทรวงการต่างประเทศและความร่วมมือระหว่างประเทศสหรัฐอาหรับเอมิเรตส์ด้านเศรษฐกิจและการค้าและนายซาอีฟอับดุลลามูอัมหมัดคัลฟานอัลชัมซี(H.E. Mr. Saif Abdulla Mohammad Khalfan AlShamsi)เอกอัครราชทูตสหรัฐอาหรับเอมิเรตส์ประจำประเทศไทยในโอกาสพบหารือณห้องรับรองชั้น๙กระทรวงดิจิทัลเพื่อเศรษฐกิจและสังคม
ในโอกาสนี้นายชัยวุฒิธนาคมานุสรณ์และนายอับดุลนัซเซอร์จามาลอัลชะลีได้ร่วมแลกเปลี่ยนแนวทางและมาตรการสำคัญในประเด็นต่างๆอาทิการท่องเที่ยวเศรษฐกิจและการลงทุนความมั่นคงและสาธารณสุขรูปแบบใหม่นอกจากนี้ได้ร่วมหารือนโยบายสำคัญเกี่ยวกับดิจิทัลเพื่อเศรษฐกิจและสังคมของแต่ละฝ่ายรวมถึงแนวทางการสร้างความร่วมมือระหว่างไทยและสหรัฐอาหรับเอมิเรตส์ในสาขาที่มีความสนใจร่วมกันอาทิเศรษฐกิจดิจิทัลและพาณิชย์อิเล็กทรอนิกส์เกษตรอัจฉริยะนวัตกรรมและเทคโนโลยีและการเปลี่ยนเป็นดิจิทัลโดยทั้งสองฝ่ายได้เห็นพ้องให้มีการจัดตั้งคณะทำงานร่วมกันเพื่อหารือการจัดทำบันทึกความเข้าใจระหว่างกันและหารือรายละเอียดแนวทางเพื่อส่งเสริมความร่วมมือระหว่างกันต่อไป
*************
วันเสาร์ที่ 21 สิงหาคม 2564
กระทรวงยุติธรรม โดยกรมคุ้มครองสิทธิและเสรีภาพ เดินหน้าจัดตั้งศูนย์ไกล่เกลี่ยภาคประชาชนเต็มทุกพื้นที่
กระทรวงยุติธรรม โดยกรมคุ้มครองสิทธิและเสรีภาพ เดินหน้าจัดตั้งศูนย์ไกล่เกลี่ยภาคประชาชนเต็มทุกพื้นที่ โดยการจัดระบบการบริหารงาน มุ่งสร้างความเข้าใจในกระบวนการไกล่เกลี่ย อำนวยความยุติธรรมแก่ประชาชน
วันนี้ (วันเสาร์ที่ 21 สิงหาคม 2564) กรมคุ้มครองสิทธิและเสรีภาพ เดินหน้าอย่างเต็มรูปแบบตามนโยบายของ นายสมศักดิ์ เทพสุทิน รัฐมนตรีว่าการกระทรวงยุติธรรม ในการขับเคลื่อนพระราชบัญญัติการไกล่เกลี่ยข้อพิพาท พ.ศ. 2562 โดยการจัดระบบการบริหารงาน มุ่งสร้างความเข้าใจในกระบวนการไกล่เกลี่ย พัฒนากฎหมายการไกล่เกลี่ย พัฒนาการเข้าถึงและการให้บริการที่ทันสมัยและทั่วถึง และสร้างมาตรฐานผู้ทำหน้าที่ไกล่เกลี่ย อำนวยความยุติธรรมแก่ประชาชน ส่งเสริมระบบยุติธรรมทางเลือก ระบบยุติธรรมชุมชน และการมีส่วนร่วมของประชาชน จัดระบบการบริหารงานในกระบวนการยุติธรรมทุกด้านให้มีประสิทธิภาพ เป็นธรรม ไม่เลือกปฏิบัติ ให้ประชาชนเข้าถึงกระบวนการยุติธรรมได้โดยสะดวกรวดเร็ว และไม่เสียค่าใช้จ่ายสูงเกินสมควร
โดยเมื่อวันที่ 18 สิงหาคม 2564 ได้มีการจัดการประชุมเชิงปฏิบัติการถวายความรู้แด่พระสังฆาธิการ เกี่ยวกับพระราชบัญญัติการไกล่เกลี่ยข้อพิพาท พ.ศ. 2562 และจัดทำแผนการจัดตั้งศูนย์ไกล่เกลี่ยข้อพิพาทภาคประชาชน ตามบันทึกความร่วมมือที่ดำเนินงานด้านการคุ้มครองสิทธิและเสรีภาพของประชาชน ระหว่าง กรมคุ้มครองสิทธิและเสรีภาพ กับ สำนักงานพระพุทธสาสนาแห่งชาติ และตามมติมหาเถรสมาคม ให้เจ้าคณะกรุงเทพมหานคร เจ้าคณะเขต เจ้าคณะแขวง เจ้าคณะจังหวัด เจ้าคณะอำเภอ เจ้าคณะตำบล และวัดที่มีความพร้อมเป็นสถานที่ตั้งศูนย์ไกลเกลี่ยข้อพิพาทภาคประชาชน โดยจะขยายผลให้มีศูนย์ไกล่เกลี่ยข้อพิพาทภาคประชาชนครอบคลุมพื้นที่ 180 แขวง ของกรุงเทพมหานคร
นายเรืองศักดิ์ สุวารี อธิบดีกรมคุ้มครองสิทธิและเสรีภาพ กล่าวว่า การเข้าถึงสิทธิต่างๆ ของประชาชนต้องได้รับโดยสะดวก รวดเร็ว และไม่มีค่าใช้จ่าย ประชาชนสามารถใช้บริการได้ทุกที่ โดยกรมคุ้มครองสิทธิและเสรีภาพ ได้เพิ่มช่องทางและอำนวยความสะดวกให้ประชาชนเข้าถึงการไกล่เกลี่ยข้อพิพาทตามกฎหมาย ผ่านศูนย์ไกล่เกลี่ยข้อพิพาทภาคประชาชนในทุกพื้นที่ และทางออนไลน์ http://emediation.rlpd.go.th โดยสามารถยื่นคำร้องขอไกล่เกลี่ยข้อพิพาทและติดตามความคืบหน้าในการให้บริการได้ตลอด 24 ชั่วโมง
ทั้งนี้ สามารถติดต่อขอรับความช่วยเหลือได้ที่ ส่วนกลาง (กรมคุ้มครองสิทธิและเสรีภาพ) และ ส่วนภูมิภาค (สำนักงานยุติธรรมจังหวัด ทุกแห่งทั่วประเทศ) หรือ ติดต่อที่ "สายด่วนยุติธรรม โทร. 1111 กด 77"
วันพฤหัสบดีที่ 26 สิงหาคม 2564
อภ. ผลิตวัคซีน HXP–GPOVac เร่งศึกษาวิจัยในมนุษย์ระยะที่ 2 คาดเริ่มผลิตได้กลางปี 65
....
องค์การเภสัชกรรม (อภ.) เผยความคืบหน้า การผลิตวัคซีนป้องกันโควิด HXP–GPOVac ขณะนี้ การศึกษาวิจัยในมนุษย์ระยะที่ 1 ได้ผลการวิเคราะห์ภูมิคุ้มกันที่ 14 วัน หลังจากได้รับวัคซีนครบ 2 เข็มแล้ว และกำลังเริ่มทำการศึกษาวิจัยในมนุษย์ระยะที่ 2
.
การผลิตวัคซีนดังกล่าว เป็นการใช้นวัตกรรมเชื้อตายชนิดลูกผสม (Inactivated chimeric vaccine) ผลิตด้วยเทคโนโลยีไข่ไก่ฟัก (Egg-based) เช่นเดียวกับการผลิตวัคซีนไข้หวัดใหญ่
.
เมื่อการศึกษาวิจัยในมนุษย์ครบทั้ง 3 ระยะ และได้รับการขึ้นทะเบียนตำรับ เพื่อใช้ในกรณีฉุกเฉินจาก อย. คาดว่าจะเริ่มผลิตได้ในกลางปี 2565 มีกำลังการผลิตอยู่ที่ 20 - 30 ล้านโดสต่อปี
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 4 มกราคม 2565
ครม.เคาะ สินค้าละเมิดลิขสิทธิ์ ห้ามส่งออก-นำเข้า-ผ่านราชอาณาจักร
ครม.เคาะ สินค้าละเมิดลิขสิทธิ์ ห้ามส่งออก-นำเข้า-ผ่านราชอาณาจักร
วันที่ 4 มกราคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 4 มกราคม 2565 ว่า ครม.เห็นชอบร่างประกาศกระทรวงพาณิชย์ เรื่อง กำหนดให้สินค้าละเมิดเครื่องหมายการค้าและสินค้าละเมิดลิขสิทธิ์เป็นสินค้าที่ต้องห้ามส่งออก ห้ามนำเข้า และห้ามนำผ่านราชอาณาจักร พ.ศ. .... ตามที่กระทรวงพาณิชย์เสนอ ซึ่งเป็นการปรับปรุงกฎหมายให้เหมาะสมสอดคล้องกับสถานการณ์ปัจจุบัน ข้อเท็จจริง และพันธกรณีระหว่างประเทศที่เกี่ยวข้อง เช่น ความตกลงว่าด้วยสิทธิในทรัพย์สินทางปัญญาที่เกี่ยวกับการค้า (TRIPS) และความตกลงหุ้นส่วนทางเศรษฐกิจระดับภูมิภาค (RCEP) เพื่อยกระดับการป้องกันและปราบปรามการละเมิดทรัพย์สินทางปัญญา ณ จุดผ่านแดนให้มีประสิทธิภาพมากขึ้น โดยร่างกฎกระทรวงมีสาระสำคัญอาทิ
1.กำหนดให้สินค้าละเมิดเครื่องหมายการค้าและสินค้าละเมิดลิขสิทธิ์ เป็นสินค้าต้องห้ามส่งออก ห้ามนำเข้า และห้ามนำผ่านราชอาณาจักร ยกเว้นกรณีของติดตัวในปริมาณที่ไม่มากเกินสมควร โดยไม่มีลักษณะในเชิงพาณิชย์
2.กำหนดให้เจ้าของเครื่องหมายการค้าหรือเจ้าของลิขสิทธิ์ สามารถแจ้งข้อมูลเครื่องหมายการค้าหรือลิขสิทธิ์ต่อพนักงานศุลกากรตามหลักเกณฑ์ วิธีการ และเงื่อนไข ที่กรมศุลกากรกำหนด เพื่อประโยชน์ในการตรวจสอบสินค้าที่มีเหตุสงสัยว่าจะมีการละเมิดเครื่องหมายการค้าหรือการละเมิดลิขสิทธิ์
ทั้งนี้ ประกาศกระทรวงพาณิชย์จะมีผลใช้บังคับเมื่อพ้นกำหนด 90 วัน นับแต่วันประกาศในราชกิจจานุเบกษา
....................................
วันศุกร์ที่ 9 กรกฎาคม 2564
รัฐมนตรีว่าการกระทรวงยุติธรรม เผย พลิกวิกฤติให้เป็นโอกาส เตรียมเปลี่ยนเรือนจำทั่วประเทศเป็นคลังสมุนไพรสำรองแบบพึ่งพาตนเอง ช่วยสร้างอาชีพผู้ต้องขังก่อนคืนคนดีสู่สังคม
รัฐมนตรีว่าการกระทรวงยุติธรรม เผย พลิกวิกฤติให้เป็นโอกาส เตรียมเปลี่ยนเรือนจำทั่วประเทศเป็นคลังสมุนไพรสำรองแบบพึ่งพาตนเอง ช่วยสร้างอาชีพผู้ต้องขังก่อนคืนคนดีสู่สังคม เผยแจ้ง ศบค.เรียบร้อย เร่งเรือนจำเตรียมหน้าดินอีกไม่นานเก็บเกี่ยวได้
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า เป็นพระมหากรุณาธิคุณของพระบาทสมเด็จพระเจ้าอยู่หัวได้ทรงพระกรุณาโปรดเกล้าฯพระราชทาน ยาฟ้าทะลายโจรให้แก่กรุงเทพมหานคร เพื่อนำไปแจกจ่ายแก่สถานพยาบาลและหน่วยงานที่เกี่ยวข้อง เพื่อใช้ในการดูแลผู้ป่วยโควิด-19 ทำให้ประชาชนและสังคมตื่นตัวกับการใช้สมุนไพรฟ้าทะลายโจรและพืชสมุนไพรชนิดต่าง ๆ กระทรวงยุติธรรมได้เล็งเห็นศักยภาพจึงได้ตั้งคณะทำงานส่งเสริมการปลูกพืชสมุนไพรในเรือนจำและทัณฑสถาน เพื่อเปลี่ยนวิกฤตเป็นโอกาส เนื่องจากเรือนจำทั่วประเทศ ยังมีพื้นที่เหลือใช้ควรนำมาใช้ให้เกิดประโยชน์ ประกอบกับเป็นการส่งเสริมพัฒนาผู้ต้องขังทั่วประเทศได้ฝึกอาชีพ และสามารถนำความรู้ในการปลูกพืชสมุนไพรไปต่อยอดเป็นอาชีพหลังได้รับการปล่อยตัว ซึ่งถือเป็นหนึ่งในโครงการคืนคนดีสู่สังคม
นายสมศักดิ์ กล่าวอีกว่า เวลานี้ ฟ้าทลายโจร รวมถึงสมุนไพร ต่าง ๆ ถือเป็นพืชทางเศรษฐกิจ ที่ไทยและต่างประเทศให้ความสนใจ ตนจึงผลักดันและเร่งปลูกให้มีผลผลิตไม่ขาดตลาด เพื่อเป็นเศรษฐกิจแบบพึ่งพาตนเอง ทดแทนการนำเข้า ลดค่าใช้จ่าย และส่งเสริมเรือนจำหรือ  ทัณฑสถานเป็นคลังสมุนไพรสำรอง ตามโครงการศาสตร์พระราชาสู่การพัฒนาที่ยั่งยืน และยังสามารถใช้ได้ในระยะสั้น ระยะกลาง และระยะยาว โดยประสานกับหน่วยงานภาครัฐและเอกชน เพื่อพิจารณาแผนรองรับด้านการตลาดอย่างสมบูรณ์ต่อไป รวมถึงเป็นแหล่งเรียนรู้การปลูกพืชสมุนไพร ซึ่งเป็นประโยชน์กับสังคมภายนอกด้วย
"ฟ้าทะลายโจร เป็นยาสมุนไพร ประจำบ้าน แก้หวัด แก้เจ็บคอ ผมได้ฟังจากกรมการแพทย์แผนไทยว่าสามารถป้องกันโควิด-19 ได้ และรายงานต่อที่ประชุมศูนย์บริหารสถานการณ์การแพร่ระบาดของโรคติดเชื้อไวรัส โควิด-19 (ศบค.) ว่าได้แต่งตั้งคณะกรรมการเรียบร้อยแล้ว โดยท่านนายกรัฐมนตรีรับทราบและให้ดำเนินการอย่างเร่งด่วน เรือนจำที่มีความพร้อมได้เตรียมหน้าดินสำหรับเพาะปลูกแล้ว อีกไม่นานจะลงเมล็ดได้ โดยเฉพาะสมุนไพรฟ้าทะลายโจร ที่สำคัญสำหรับสถานการณ์โควิด คาดว่าอีกประมาณ 3 เดือน ราชทัณฑ์จะเป็นคลังสำรองของสมุนไพรได้" นายสมศักดิ์ กล่าว
นายสมศักดิ์ กล่าวว่า อย่างไรก็ตาม ภายหลังจาก พลเอกประยุทธ์ จันทร์โอชา นายกรัฐมนตรี ประกาศไม่รับเงินเดือน 3 เดือน ซึ่งมีรัฐมนตรีอีกหลายท่านประกาศไม่รับเงินเดือนด้วย ซึ่งตนก็เป็นอีกหนึ่งคนที่ไม่ขอรับเงินเดือนด้วยเช่นกัน เพื่อนำเงินในส่วนนี้ไปช่วยเหลือประเทศให้ผ่านพ้นวิกฤตต่อไป
วันศุกร์ที่ 27 สิงหาคม 2564
รฟม. ห่วงใย จัดกิจกรรม “มอบกล่องทันใจเติมความสุขให้ประชาชน ครั้งที่ 2” เป็นวันที่ 3
เพื่อแจกจ่ายให้แก่ประชาชนที่อยู่บริเวณร้านค้า บริเวณแนวสายทางรถไฟฟ้ามหานคร สายเฉลิมรัชมงคล (MRT สายสีน้ำเงิน)
วันนี้ (25 สิงหาคม 2564) การรถไฟฟ้าขนส่งมวลชนแห่งประเทศไทย (รฟม.) ได้ส่งมอบอาหารกล่องจากร้านอาหารบริเวณแนวสายทางโครงการรถไฟฟ้า รฟม. ที่ได้รับผลกระทบจากสถานการณ์การแพร่ระบาดของเชื้อไวรัส COVID-19 ภายใต้กิจกรรม “กล่องทันใจเติมความสุขให้ประชาชน ครั้งที่ 2” เป็นวันที่ 3 โดยได้มอบอาหารกล่อง จำนวน 1,000 กล่อง เพื่อแจกจ่ายให้แก่ประชาชนที่อยู่บริเวณร้านค้า ทั้งนี้ อาหารกล่องดังกล่าว คัดเลือกมาจากร้านอาหารบริเวณแนวสายทางรถไฟฟ้ามหานคร สายเฉลิมรัชมงคล (MRT สายสีน้ำเงิน) ดังนี้
- ร้านเขียง (สถานีภาษีเจริญ) อยู่บริเวณปากซอยเพชรเกษม 33/8 ติดห้างซีคอนบางแค
พิกัดร้าน https://goo.gl/maps/YWcpjaEpw4qmZyjv9
- ร้านตี๋น้อยชวนกิน (สถานีวัดมังกร)
พิกัดร้าน https://goo.gl/maps/7zBNGH1uyEHXWRme9
- ร้านครัวแม่ตาหวาน (สถานีอิสรภาพ)
พิกัดร้าน https://goo.gl/maps/A1Z1nLZTbrjiyByJ8
- ร้านไอซ์ไซเคิล (สถานีบางแค) อยู่บริเวณใต้บันไดเลื่อนรถไฟฟ้า
พิกัดร้าน https://g.page/Icecycle?share
- ร้านข้าวมันไก่บางไผ่ทอง (สถานีบางหว้า)
พิกัดร้าน https://goo.gl/maps/BznXpJDZuHeghRB7A
โดยท่านที่สนใจสามารถตามไปอุดหนุนและให้กำลังใจร้านค้าได้ตามลิงก์ข้างต้น ทั้งนี้ กิจกรรมดังกล่าวเป็นส่วนหนึ่งของกิจกรรมเพื่อสังคม ที่ รฟม. ได้ดำเนินมาอย่างต่อเนื่อง โดยได้จัดขึ้น เป็นครั้งที่ 2 หลังจากครั้งแรก รฟม. ได้สนับสนุนร้านอาหารตามแนวสายทางรถไฟฟ้าเพื่อมอบแก่บุคลากรทางการแพทย์ และโรงพยาบาลสนาม จำนวน 8,000 กล่อง และในครั้งนี้ รฟม. ได้ตั้งเป้าหมายที่จะสนับสนุนอาหารจากร้านอาหารตามแนวสายทางรถไฟฟ้าที่ได้รับผลกระทบจากสถานการณ์ COVID-19 ประมาณ 8,000 กล่อง รวมจำนวน 16,000 กล่อง โดยมีระยะเวลาดำเนินกิจกรรมตั้งแต่วันที่ 23 - 30 สิงหาคม 2564 ท่านสามารถติดตามข้อมูลข่าวสาร รฟม. ได้ที่ www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย
วันศุกร์ที่ 14 มกราคม 2565
บขส. จับมือพันธมิตรร้านค้าภายในสถานีขนส่งหมอชิต 2 มอบส่วนลดราคาค่าเครื่องดื่ม ถึงวันที่ 31 ธันวาคม 2565
และมอบคะแนนสะสมพิเศษ 100 คะแนน ให้ลูกค้าที่สมัครเป็นสมาชิก บขส. Card ตั้งแต่บัดนี้ - 31 มกราคม 2565
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า บขส. ได้ร่วมกับพันธมิตรร้านค้าภายในสถานีขนส่งผู้โดยสารกรุงเทพ (จตุจักร) มอบสิทธิพิเศษส่วนลดค่าเครื่องดื่ม 5 บาท เมื่อแสดงตั๋วโดยสารของ บขส. และสแกน QR Code รับสิทธิ์ ได้ที่ร้านกาแฟมวลชน และร้านโนบิชา สาขาสถานีขนส่งผู้โดยสารกรุงเทพ (จตุจักร) โดยตั๋วโดยสาร 1 ใบ สามารถใช้เป็นส่วนลดเครื่องดื่มได้ 1 รายการเท่านั้น และไม่สามารถใช้ร่วมกับโปรโมชันอื่น ๆ ได้ ตั้งแต่บัดนี้ - 31 ธันวาคม 2565
สำหรับประชาชนที่สนใจสมัครเป็นสมาชิก บขส. Card ตั้งแต่บัดนี้ - 31 มกราคม 2565 จะได้รับคะแนนสะสมพิเศษ 100 คะแนน เพื่อใช้รับสิทธิพิเศษต่าง ๆ ตามที่บริษัทกำหนด ส่วนสมาชิก บขส. Card เดิม ที่ได้สมัครสมาชิก ระหว่างวันที่ 1 มิถุนายน 2559 - 31 พฤษภาคม 2564 ต้องแจ้งยืนยันตัวตนผ่านระบบออนไลน์ที่ https://tcl99web.transport.co.th หรือ Application บขส. E-ticket เพื่อรับคะแนนสะสมพิเศษ 100 คะแนน รวมทั้งต้องแจ้งแก้ไขข้อมูลลงทะเบียนเพื่อรับรหัสผู้ใช้งานได้ที่งานการตลาดและลูกค้าสัมพันธ์ โทร. 0 2537 8737
ทุกวันจันทร์ - ศุกร์ ในวันและเวลาทำการ สำหรับขั้นตอนการสมัครสมาชิก บขส. Card มีรายละเอียดดังนี้
1. กดเข้า Website : https://tcl99web.transport.co.th หรือ Application บขส. E-ticket
2. กรอกข้อมูลตามแบบฟอร์มที่กำหนดให้ครบถ้วน
3. เมื่อกรอกข้อมูลเรียบร้อยแล้ว กดยอมรับเพื่อลงทะเบียนและบันทึกข้อมูลสมัครสมาชิกในระบบ
4. กดยืนยันตัวตนทาง e-mail ที่ลงทะเบียนไว้
5. กดยืนยันการทำรายการตามลิงก์ใน e-mail แจ้งการลงทะเบียนสมาชิก เพื่อรับสิทธิพิเศษต่าง ๆ ของทาง บขส.
6. เข้าสู่ระบบด้วยชื่อผู้ใช้และรหัสผ่าน ที่ได้กำหนดไว้
วันพฤหัสบดีที่ 28 ตุลาคม 2564
โฆษกรัฐบาลปัด ให้เปิดเรียนตามยถากรรม แจง ศธ. จับมือ สธ. วางแผนรูปแบบการเปิดเรียนที่เหมาะสมที่สุดไว้ล่วงหน้าแล้ว เชื่อพลิกฟื้นประเทศไทยได้แน่ ถ้าฝ่ายค้านกลับไปทำหน้าที่ในสภาฯ
โฆษกรัฐบาลปัด ให้เปิดเรียนตามยถากรรม แจง ศธ. จับมือ สธ. วางแผนรูปแบบการเปิดเรียนที่เหมาะสมที่สุดไว้ล่วงหน้าแล้ว เชื่อพลิกฟื้นประเทศไทยได้แน่ ถ้าฝ่ายค้านกลับไปทำหน้าที่ของตัวเองในสภาฯ
วันที่ 28 ตุลาคม 2564 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่นายพิธา ลิ้มเจริญรัตน์ หัวหน้าพรรคก้าวไกล ระบุว่า เปิดเรียนตามยถากรรม เพราะรัฐบาลไม่มีการเตรียมพร้อม เมื่อเปิดโรงเรียนไม่ได้ก็เปิดเศรษฐกิจไม่ได้ ว่า น.ส.ตรีนุช เทียนทอง รัฐมนตรีว่าการกระทรวงศึกษาธิการ ได้พูดอย่างชัดเจนแล้วว่า การเตรียมพร้อมเปิดภาคเรียนที่ 2 นั้นได้มอบหมายให้หน่วยงานที่เกี่ยวข้องสำรวจความพร้อมการเปิดเรียนรูปแบบ On Site ในวันที่ 1 พฤศจิกายน ของสถานศึกษาในสังกัดกระทรวงศึกษาธิการ โดยได้วางแผนร่วมกับกระทรวงสาธารณสุข มีรายละเอียดการเปิดเรียนในรูปแบบต่าง ๆ เพื่อให้สถานศึกษาไปปฏิบัติตาม นอกจากนี้ ขณะนี้กำลังเร่งผลักดันให้ครูได้รับวัคซีนให้มากที่สุดอีกด้วย ดังนั้น การเปิดเรียนในวันที่ 1 พฤศจิกายนจะเปิดเรียนในรูปแบบไหนนั้นจึงขึ้นอยู่กับความปลอดภัยของแต่ละพื้นที่ด้วย ซึ่งจะเห็นได้ว่ารัฐบาลมีการเตรียมความพร้อมล่วงหน้า ไม่ได้เปิดเรียนตามยถากรรมแต่อย่างใด
“ประเทศไทยจะเปิดเศรษฐกิจได้เร็วกว่านี้ ถ้าฝ่ายค้านทำหน้าที่ของฝ่ายค้านอย่างที่ควรจะเป็น เสนอแนะ ให้ความเห็นด้วยข้อเท็จจริงอย่างมีเหตุผล ไม่ใช่ค้านไปเสียทุกเรื่อง แต่กลับไม่เคยออกมาคัดค้านการชุมนุมของคนบางกลุ่มที่ทำลายทรัพย์สินราชการจนเสียหายสักครั้ง หากวันนี้ฝ่ายค้านทบทวนตัวเอง แล้วกลับไปทำหน้าที่ของตัวเองในสภาฯ ผมเชื่อว่า เราจะสามารถพลิกฟื้นประเทศไทยได้อย่างแน่นอน” นายธนกร กล่าว
วันพุธที่ 9 กุมภาพันธ์ 2565
ดีอีเอส ร่วมบรรยาย “แผนแม่บทอาเซียนด้านดิจิทัล ค.ศ. 2025 ในงาน The IIC’s Annual Asia Telecommunications & Media Forum
ดีอีเอส ร่วมบรรยาย “แผนแม่บทอาเซียนด้านดิจิทัล ค.ศ. 2025 ในงาน The IIC’s Annual Asia Telecommunications & Media Forum
เมื่อวันที่ 9 กุมภาพันธ์ 2565 นายณัฐพล ณัฏฐสมบูรณ์ รักษาราชการในตำแหน่งรองปลัดกระทรวงดิจิทัลเพื่อเศรษฐกิจและสังคม (ออต. รก. รดศ.) ได้ร่วมเป็นผู้บรรยาย (Speaker) ในการประชุม The IIC’s Annual Asia Telecommunications & Media Forum ผ่านระบบการประชุมทางไกล หัวข้อ “แผนแม่บทอาเซียนด้านดิจิทัล ค.ศ. 2025 สู่ความก้าวหน้าในการพัฒนาเศรษฐกิจและสังคมของภูมิภาคอาเซียนอย่างเป็นรูปธรรมอย่างไร” (Session 1: ASEAN Digital Masterplan – how will it translate into real economic and societal progress for the region?) โดยมีผู้ร่วมอภิปรายจากบริษัทเอกชน อาทิ Amazon และ Microsoft และมีผู้แทนจากภาครัฐและภาคเอกชน หน่วยงานกำกับดูแล และภาคอุตสาหกรรม เข้าร่วมการประชุมฯ
โอกาสนี้ ออต.รก.รดศ. ได้นำเสนอความก้าวหน้าในการพัฒนาด้านดิจิทัลของภูมิภาคอาเซียนภายใต้แผนแม่บทอาเซียนด้านดิจิทัล ค.ศ. 2025 ซึ่งเป็นกรอบการดำเนินงานสำคัญในการผลักดันการปรับเปลี่ยนไปสู่ดิจิทัลของภูมิภาค โดยมุ่งเน้นการตอบสนองและการฟื้นตัวจากโรคโควิด – 19 การพัฒนาเทคโนโลยี 5G เพื่อส่งเสริมโครงสร้างพื้นฐานด้านการเชื่อมโยงที่ทั่วถึงและมีประสิทธิภาพ การสร้างสรรค์และการพัฒนานวัตกรรมเพื่อรองรับความท้าทายและการเปลี่ยนแปลงอย่างรวดเร็วของเทคโนโลยีในอนาคต การพัฒนาศักยภาพบุคลากรเพื่อประยุกต์ใช้เทคโนโลยีดิจิทัลให้เกิดประโยชน์สูงสุด การปกป้องข้อมูลและการรักษาความมั่นคงปลอดภัยไซเบอร์ อันจะนำไปสู่การพัฒนาเศรษฐกิจดิจิทัลของภูมิภาคอาเซียนที่ครอบคลุม มั่นคงปลอดภัย และยั่งยืนต่อไป
**********************
วันเสาร์ที่ 2 เมษายน 2565
โฆษกรัฐบาลเผย นายกฯ ยืนยันตรวจ ATK พบผลบวกเข้ารับการรักษาตามสิทธิ ส่วน UCEP Plus สำหรับกลุ่ม 608 ให้รับการรักษาตัวในโรงพยาบาล  เพื่อลดการสูญเสีย
โฆษกรัฐบาลเผย นายก ฯ ยืนยันตรวจ ATK พบผลบวก เข้ารับการรักษาตามสิทธิ    ส่วน UCEP  Plus สำหรับกลุ่ม 608 ให้รับการรักษาตัวในโรงพยาบาล  เพื่อลดการสูญเสีย    วันนี้พบผู้ติดเชื้อโควิด-19 รายใหม่ 28,029 ราย
วันที่ 2 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี เผยสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 28,029 ราย จำแนกเป็น ผู้ติดเชื้อในประเทศ 27,993 ราย และผู้ป่วยมาจากต่างประเทศ 36 ราย ผู้เสียชีวิตเพิ่มขึ้น 96 ราย ผู้ที่กำลังรักษาตัว 255,795 ราย และมียอดผู้ที่หายป่วยกลับบ้านแล้ว 23,352 ราย ทำให้มียอดผู้ป่วยยืนยันสะสมตั้งแต่ 1 ม.ค. 65 จำนวน 1,461,320 ราย จำนวนผู้ที่หายป่วยสะสมจำนวน 1,235,148 ราย จำนวนผู้ป่วยปอดอักเสบรักษาตัวอยู่ในโรงพยาบาล 1,827 ราย เฉลี่ยจังหวัดละ 24 รายอัตราครองเตียง ร้อยละ 29.9
โฆษกประจำสำนักนายกรัฐมนตรียังกล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยการพบผู้ติดเชื้อเป็นจำนวนมากขณะนี้  โดยเฉพาะกลุ่ม 608 ได้แก่ ผู้สูงอายุ ผู้มีโรคประจำตัวเรื้อรัง หญิงตั้งครรภ์ และผู้ที่น้ำหนักมากกว่า 90 กิโลกรัม เป็นกลุ่มที่มีอัตราการเสียชีวิตสูงที่สุด ให้ถือว่าเป็นคนไข้กลุ่มสีเหลือง มีสิทธิ์เข้ารับการรักษาในโรงพยาบาลทุกแห่ง ทั้งรัฐและเอกชน ตามเกณฑ์ UCEP Plus ขอให้หน่วยงานที่เกี่ยวข้องเร่งคัดกรองผู้ป่วยกลุ่มนี้ เข้ารับการรักษาที่สถานพยาบาลให้เร็วที่สุด ไม่ต้องรอรักษาตามอาการ เพื่อลดการสูญเสีย เนื่องจากเป็นกลุ่มที่มีอัตราการเสียชีวิตสูงที่สุด สำหรับผู้ตรวจ ATK แล้ว พบผลตรวจขึ้นสองขีดหรือพบเชื้อ ให้เข้ารับบริการการรักษาตามสิทธิได้ฟรี  ย้ำทุกคน ทุกฝ่าย ต้องปฏิบัติตามมาตรการป้องกัน ตามคำแนะนำของกระทรวงสาธารณสุขอย่างเคร่งครัด เพื่อช่วยกันลดโอกาสติดเชื้อและแพร่กระจายเชื้อสู่ผู้อื่น และการฉีดวัคซีนป้องกันโควิด-19 ตามที่สาธารณสุขกำหนดยังเป็นวิธีป้องกันตนเองที่ได้ผลที่สุด
การฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 31 มี.ค. 65 รวม 129,798,876 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 55,592,156 โดส ผู้ได้รับวัคซีนเข็มที่ 2 สะสม 50,325,524 โดส ผู้ได้รับวัคซีนเข็มที่ 3 สะสม21,701,168 โดส และผู้ได้รับวัคซีนเข็มที่ 4 สะสม 2,180,028 โดส
วันอังคารที่ 27 กรกฎาคม 2564
สำนักงานสลากฯ เผย งวด 1 และ 16 ส.ค. 64 ออกรางวัลตามปกติ ส่วนงวด 1 ก.ย. 64 ตัวแทนจำหน่ายต้องลงทะเบียนออนไลน์แจ้งความประสงค์รับสลากไปจำหน่าย
แนวทางการจำหน่ายสลากงวด 1 และ 16 สิงหาคม 2564 จำหน่ายและออกรางวัลตามปกติ ส่วนงวดวันที่ 1 กันยายน 2564 กำหนดให้ตัวแทนจำหน่ายแจ้งความประสงค์จะขอรับสลากไปจำหน่ายผ่านเว็บไซต์ www.glo.or.th ตั้งแต่วันที่ 28 กรกฎาคม - 1 สิงหาคม 2564
โฆษกคณะกรรมการสลากฯ เผยแนวทางการจำหน่ายสลากงวด 1 และ 16 สิงหาคม 2564 จำหน่ายและออกรางวัลตามปกติ ส่วนงวดวันที่ 1 กันยายน 2564 กำหนดให้ตัวแทนจำหน่ายแจ้งความประสงค์จะขอรับสลากไปจำหน่ายผ่านเว็บไซต์ www.glo.or.th ตั้งแต่วันที่ 28 กรกฎาคม - 1 สิงหาคม 2564 และจะต้องชำระเงินค่าสลากภายในวันที่ 11- 18 สิงหาคม 2564
นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล กล่าวถึงการจำหน่ายสลากงวดวันที่ 1 สิงหาคม 2564 ว่าจะมีการออกรางวัลตามปกติ ภายใต้มาตรการของรัฐบาล กระทรวงสาธารณสุข และคำสั่งของจังหวัดนนทบุรีอย่างเคร่งครัด ได้แก่ การจำกัดจำนวนผู้ปฏิบัติงานในห้องออกรางวัล การจัดสถานที่นั่งห่างกันอย่างน้อย 1 เมตร การจัดให้มีแผงกั้นระหว่างบุคคล จุดคัดกรองอุณหภูมิผู้ร่วมออกรางวัลทุกคน ล้างมือด้วยเจลแอลกอฮอล์ กำหนดให้ใส่หน้ากากอนามัยตลอดเวลาในห้องออกรางวัล ตลอดจนให้ทำความสะอาดอุปกรณ์ออกรางวัล รวมถึงจุดที่มีการสัมผัสบ่อยๆ ทุก 30 นาที ส่วนในงวดวันที่ 16 สิงหาคม 2564 ยังคงจำหน่ายปกติ แต่หากในอนาคตรัฐบาลมีมาตรการที่เปลี่ยนแปลง คณะกรรมการสลากกินแบ่งรัฐบาลจะประชุมอีกครั้ง เพื่อพิจารณากำหนดแนวทางการดำเนินการที่เหมาะสมต่อไป
สำหรับงวดวันที่ 1 กันยายน 2564 สำนักงานสลากฯ จะให้ตัวแทนจำหน่ายทั้งในส่วนกลาง ส่วนภูมิภาค และนิติบุคคล แจ้งความประสงค์จะขอรับสลากไปจำหน่ายผ่านเว็บไซต์ www.glo.or.th ตั้งแต่วันที่ 28 กรกฎาคม - 1 สิงหาคม 2564 และเมื่อแจ้งความประสงค์แล้ว ตัวแทนจำหน่ายจะต้องชำระเงินค่าสลาก ภายในวันที่ 11- 18 สิงหาคม 2564 หากแจ้งความประสงค์แล้ว ไม่ชำระเงินค่าสลากภายในระยะเวลาดังกล่าว จะถูกบอกเลิกสัญญาและตัดสิทธิการเป็นตัวแทนจำหน่าย หากมีข้อสงสัยประการใด สามารถติดต่อสอบถามได้ที่ Call Center สำนักการตลาดและจัดจำหน่าย 0 2528 9555 หรือ 0 2528 9503 – 7, 0 2528 9511 – 23, 0 2528 9533 – 7, 0 2528 9543 – 5, 0 2528 9547, และ 0 2528 9333
นอกจากนี้ สำนักงานสลากฯ ยังได้ขอให้ตัวแทนจำหน่ายสลากทั้งในส่วนกลางและส่วนภูมิภาค ประเมินสถานการณ์และความสามารถในการจำหน่ายก่อนตัดสินใจแจ้งความประสงค์ขอรับสลากไปจำหน่าย เนื่องจากในแต่ละพื้นที่มีข้อจำกัดในการจำหน่ายแตกต่างกัน อาจทำให้การจำหน่ายไม่เป็นไปตามที่คาดการณ์ไว้ และในขณะจำหน่ายสลากให้ปฏิบัติตามมาตรการที่กระทรวงสาธารณสุขกำหนด และการเว้นระยะห่างทางสังคม (Social Distancing)อย่างเคร่งครัด เช่น การใส่ Face Shield สวมหน้ากากอนามัย ล้างมือด้วยแอลกอฮอล์ สวมถุงมือขณะจำหน่ายสลาก และรักษาระยะห่างระหว่างบุคคล 1-2 เมตร เป็นต้น โดยการปฏิบัติดังกล่าวจะเป็นประโยชน์แก่ผู้ซื้อ ผู้ขาย และสังคมส่วนรวม เพื่อควบคุมการป้องกันการแพร่ระบาดของโรคโควิด-19 และทำให้การจำหน่ายสลากดำเนินการได้อย่างต่อเนื่องเป็นปกติ
วันอาทิตย์ที่ 2 มกราคม 2565
ดีอีเอส เผยมือโพสต์ข่าวปลอมป่วนนโยบายรัฐส่งท้ายปี 64
ดีอีเอส เผยมือโพสต์ข่าวปลอมป่วนนโยบายรัฐส่งท้ายปี 64
“นพวรรณ”โฆษกดีอีเอสฝ่ายการเมืองเผยสถานการณ์ข่าวปลอมรอบสัปดาห์สุดท้ายปี64พบเฟคนิวส์มุ่งบิดเบือนปล่อยข่าวลวงเกี่ยวกับนโยบายรัฐและข่าวสารราชการติด4อันดับแรกคนสนใจมากสุด
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมืองกล่าวว่าสรุปผลการมอนิเตอร์และรับแจ้งข่าวปลอมประจำสัปดาห์ระหว่างวันที่ 24-30ธ.ค. 64โดยศูนย์ต่อต้านข่าวปลอมมีข้อความที่เข้ามาทั้งสิ้น11,545,688ข้อความโดยจากการคัดกรองมีข้อความที่ต้องดำเนินการตรวจสอบ(Verify)จำนวน202ข้อความรวมเรื่องที่ต้องดำเนินการตรวจสอบ105เรื่องในจำนวนนี้เป็นข่าวเกี่ยวกับโควิด22เรื่อง
ทั้งนี้จากการประสานงานของศูนย์ต่อต้านข่าวปลอมไปยังหน่วยงานที่เกี่ยวข้องมีข่าวที่ได้รับผลการตรวจสอบกลับมาแล้ว58เรื่องพบว่าเป็นข่าวปลอมและข่าวบิดเบือนจำนวน16เรื่องและพบว่าเฟคนิวส์หมวดข่าวนโยบายรัฐและข่าวสารราชการยังมาแรงส่งท้ายปีโดยติดอยู่ใน4อันดับแรกของสถิติข่าวปลอม5อันดับที่มีคนสนใจสูงสุดประจำสัปดาห์
โดยข่าวปลอมที่มีคนสนใจสูงสุด5อันดับในสัปดาห์สุดท้ายของปี64ได้แก่อันดับ1ทหารไทยทำสงครามสู้รบกับพม่าบริเวณชายแดนอำเภอแม่สอดจ.ตากอันดับ2รัฐบาลให้สิทธิพิเศษศาสนาอิสลามมากกว่าศาสนาพุทธอันดับ3รถโดยสาร-รถบรรทุกที่มีค่าควันดำเกินกำหนดโทษปรับ2หมื่นบาทอันดับ4กรุงไทยส่งSMSให้ลงทะเบียนรับสิทธิ์โครงการคนละครึ่งเฟส4และอันดับ5เรื่องสารซักฟอกในสบู่เหลวถ้าใช้ร่วมกับสารประกอบตระกูลเอมีนจะกลายเป็นสารก่อมะเร็ง
“จำนวนเบาะแสข้อความและเรื่องที่เข้าเกณฑ์ตรวจสอบแม้จะยังมีเข้ามาต่อเนื่องแต่ในแง่ผลการตรวจสอบเห็นแนวโน้มจำนวนข่าวปลอมและข่าวบิดเบือนมีสัดส่วนลดลงเมื่อเทียบกับข่าวที่ได้รับการยืนยันว่าเป็นข่าวจริงผลการดำเนินงานของศูนย์ฯในส่วนนี้ถือว่าค่อนข้างประสบความสำเร็จในการกระตุ้นให้ประชาชนเข้ามามีส่วนร่วมในการแจ้งเบาะแสและเกิดการรับรู้ว่าควรตรวจสอบก่อนเชื่อก่อนแชร์”นางสาวนพวรรณกล่าว
ดังนั้นขอเชิญชวนประชาชนในการทำงานร่วมกับรัฐบาลและศูนย์ต่อต้านข่าวปลอมเพื่อช่วยกันแก้ปัญหาข่าวปลอมเมื่อได้รับข่าวสารข้อมูลผ่านโซเชียลควรตรวจสอบให้รอบด้านเลือกเชื่อเลือกแชร์และสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87
**************
วันพุธที่ 14 กรกฎาคม 2564
ตั้ง รพ.สนาม สมุทรปราการ 1,200 เตียง
....
รพ.สนาม สมุทรปราการ ขนาด 1,200 เตียง จะเป็นสถานที่รองรับผู้ป่วย "กลุ่มสีเขียว" ใน จ.สมุทรปราการ กรุงเทพฯ และปริมณฑล ณ อาคารคลังสินค้า โครงการ WHA Mega Logistics Center Chonlaharnpichit
.
โดยมี รพ.สมุทรปราการ รพ.ชุมชนในจังหวัด ร่วมดูแลผู้ป่วย พร้อมทีมบุคลากรทางการแพทย์ที่ฉีดวัคซีนครบแล้ว หมุนเวียนกันมาปฏิบัติงาน ประมาณ 40 คน/วัน
.
นอกจากนี้ ได้เตรียมพื้นที่ส่วนอาคาร A ตั้งเป็น รพ.สนาม สำหรับรองรับผู้ป่วย "กลุ่มสีเหลือง" ซึ่งกำลังอยู่ในขั้นตอนวางระบบต่าง ๆ
.
สำหรับ รพ.สนาม ทั้ง 2 แห่งนี้ จะช่วยลดความแออัดในการบริหารจัดการเตียงในโรงพยาบาล ให้มีศักยภาพรองรับผู้ป่วยกลุ่มสีแดงที่มีอาการหนักได้เพิ่มขึ้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 11 กุมภาพันธ์ 2565
รมว.วธ.เป็นประธานพิธีเปิดกิจกรรมคิกออฟ การขับเคลื่อนการท่องเที่ยวเชิงวัฒนธรรมเพื่อคนทั้งมวล (Cultural Tourism for All) ยุค New Normal
ว.วธ.เป็นประธานพิธีเปิดกิจกรรมคิกออฟ การขับเคลื่อนการท่องเที่ยวเชิงวัฒนธรรมเพื่อคนทั้งมวล (Cultural Tourism for All) ยุค New Normal
วันที่ ๑๑ กุมภาพันธ์ ๒๕๖๕ เวลา ๑๔.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานพิธีเปิดกิจกรรมคิกออฟ การขับเคลื่อนการท่องเที่ยวเชิงวัฒนธรรมเพื่อคนทั้งมวล (Cultural Tourism for All) ยุค New Normal และมอบหมายให้นางยุถิกา อิศรางกูร ณ อยุธยา รองปลัดกระทรวงวัฒนธรรม เป็นประธานพิธีมอบรางวัลแหล่งท่องเที่ยวทางวัฒนธรรมที่มีความโดดเด่นด้วยอารยสถาปัตย์เพื่อคนทั้งมวลจำนวน ๔๐ แห่ง ในงาน Thailand Friendly Design Expo 2022 : มหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ ๕ โดยมีผู้บริหาร ข้าราชการและเจ้าหน้าที่กระทรวงวัฒนธรรม เข้าร่วม ซึ่งงานดังกล่าวจัดขึ้นระหว่างวันที่ ๑๐ – ๑๓ กุมภาพันธ์ ๒๕๖๕ ณ ฮอลล์ ๑๐๑ ศูนย์นิทรรศการและการประชุมไบเทค บางนา กรุงเทพฯ
วันศุกร์ที่ 31 ธันวาคม 2564
“คลัง” เปิดโครงการ “ออมสิน สร้างงาน สร้างอาชีพ” มุ่งให้ทักษะ - เงินทุน - อุปกรณ์ - พื้นที่ค้าขาย
.....
นายธนกร วังบุญคงชนะ โฆษกประจำสำนักนายกรัฐมนตรี เผย พล.อ.ประยุทธ์ จันทร์โอชา นายกรัฐมนตรี และ รมว.กลาโหม ติดตามความคืบหน้ามาตรการช่วยเหลือประชาชนผู้ที่ขาดรายได้จากการแพร่ระบาดของโควิด-19 ที่ล่าสุด กระทรวงการคลังได้เปิดโครงการ “ออมสิน สร้างงาน สร้างอาชีพ” เฟส 1 ช่วยประชาชนกว่า 70,000 ราย ต่อยอดสร้างรายได้อย่างยั่งยืน
.
ด้วยแนวคิด 4 ให้ “ให้ทักษะ ให้เงินทุน ให้อุปกรณ์ และให้พื้นที่ค้าขาย”
1.ให้ทักษะ : จัดฝึกอบรม สร้างทักษะอาชีพแก่ประชาชนรวมกว่า 100 หลักสูตร เพื่อให้มีความรู้ติดตัว สามารถใช้ประกอบอาชีพได้จริงต่อไป
2.ให้เงินทุน : สนับสนุนเงินทุนเริ่มต้นในการประกอบอาชีพผ่านมาตรการสินเชื่อสร้างงานสร้างอาชีพ
3.ให้อุปกรณ์การขาย : สำหรับผู้ประกอบการและร้านค้าริมบาทวิถีใน กทม. กว่า 3,300 ร้านค้า
4.ให้พื้นค้าขาย : พัฒนาช่องทาง เพิ่มรายได้ เช่น การทำตลาดนัดออนไลน์ การประชาสัมพันธ์สินค้า/ร้านค้าผ่านออนไลน์
.
ผู้สนใจสามารถอ่านรายละเอียดเพิ่มเติมได้ที่https://www.gsb.or.th/gsb_govs/build-career/หรือ โทร. 1115
#ไทยคู่ฟ้า#ร่วมต้านโควิด19
-------------------
วันอังคารที่ 2 สิงหาคม 2565
เศรษฐกิจไทยปรับตัวดีขึ้นและมีเสถียรภาพ
วันอังคารที่ 2 สิงหาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
เป็นเรื่องน่ายินดีเมื่อดัชนีชี้วัดทางเศรษฐกิจเดือน มิ.ย.2565
หลายตัวแสดงให้เห็นว่าเศรษฐกิจไทยกำลังปรับตัวดีขึ้นอย่างต่อเนื่อง เช่น ดัชนีความเชื่อมั่นของผู้บริโภคอยู่ที่
41.6 เพิ่มขึ้นครั้งแรกในรอบ 6 เดือน ภาษีธุรกรรมอสังหาริมทรัพย์เพิ่มขึ้นร้อยละ 6.1
จากช่วงเดียวกันของปีก่อน ดัชนีผลผลิตสินค้าเกษตรขยายตัวร้อยละ 6.5
ดัชนีความเชื่อมั่นภาคอุตสาหกรรมอยู่ที่ 86.3 เพิ่มขึ้นครั้งแรกในรอบ 3 เดือน นอกจากนี้
อัตราเงินเฟ้อทั่วไปอยู่ที่ร้อยละ 7.66 สัดส่วนหนี้สาธารณะร้อยละ 60.9 ต่อ GDP
ซึ่งอยู่ในกรอบวินัยการเงินการคลัง และทุนสำรองระหว่างประเทศอยู่ในระดับสูงที่ 222.3
พันล้านดอลลาร์สหรัฐ ทั้งหมดนี้
สะท้อนว่าเสถียรภาพทางเศรษฐกิจของไทยอยู่ในเกณฑ์ดีและมั่นคงพอที่จะรับความเสี่ยงจากความผันผวนของ
เศรษฐกิจโลกได้
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 28 ธันวาคม 2564
ทส. เดินหน้าเร่งแก้ไขปัญหาที่ดินที่อยู่ในความรับผิดชอบ หวังแก้ไขปัญหาความเดือนร้อนของประชาชน
ทส. เดินหน้าเร่งแก้ไขปัญหาที่ดินที่อยู่ในความรับผิดชอบ หวังแก้ไขปัญหาความเดือนร้อนของประชาชน
ทส. เดินหน้าเร่งแก้ไขปัญหาที่ดินที่อยู่ในความรับผิดชอบ หวังแก้ไขปัญหาความเดือนร้อนของประชาชน
วันนี้ (27 ธันวาคม 2564) เวลา 09.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานการประชุมคณะอนุกรรมการแก้ไขปัญหาที่ดินที่อยู่ในความรับผิดชอบของกระทรวงทรัพยากรธรรมชาติและสิ่งแวดล้อม โดยมีนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม พร้อมด้วยคณะผู้บริหารระดับสูง กรมป่าไม้ กรมอุทยานแห่งชาติ สัตว์ป่าและพันธุ์พืช กรมทรัพยากรทางทะเลและชายฝั่ง ตลอดจนเจ้าหน้าที่ในสังกัดกระทรวงฯ และคณะอนุกรรมการฯ ที่เกี่ยวข้อง เข้าร่วมประชุม ณ ห้องประชุม ชั้น 17 อาคารกระทรวงทรัพยากรธรรมชาติและสิ่งแวดล้อม และในรูปแบบออนไลน์ผ่านระบบการประชุมทางไกล (VDO Conference) เพื่อเร่งแก้ไขปัญหาด้านที่ดินและสิ่งแวดล้อมให้กับพี่น้องประชาชนตามนโยบายของรัฐบาล และนำผลสรุปรายงานต่อคณะกรรมการแก้ปัญหาของขบวนการประชาชนเพื่อสังคมที่เป็นธรรม ซึ่งมี พลเอก ประวิตร วงษ์สุวรรณ รองนายกรัฐมนตรี เป็นประประธาน ในวันที่ 7 มกราคม 2565 ต่อไป
โดยการประชุมในครั้งนี้ มีการพิจารณาที่สำคัญ ประกอบด้วย 1) การดำเนินงานตามข้อเสนอแนะเชิงนโยบาย 8 ด้าน 2) การดำเนินการเพื่อแก้ไขปัญหากรณีปัญหาคดีความที่เกี่ยวข้องกับนโยบายทวงคืนผืนป่าและการบังคับใช้กฎหมาย จำนวน 15 กรณี และ 3) การดำเนินการแก้ไขปัญหาความเดือดร้อนของราษฎร จำนวน 66 กรณี
ซึ่งที่ประชุมได้รับทราบข้อสังเกตการณ์จากเครือข่ายภาคประชาชน และมอบหมายให้หน่วยงานที่เกี่ยวข้องเร่งรัดตรวจสอบและดำเนินการแก้ไขปัญหาในแต่ละกรณีร่วมกับเครือข่ายภาคประชาชนต่อไป
วันอาทิตย์ที่ 28 สิงหาคม 2565
รัฐบาลยินดี “วิว” กุลวุฒิฯ นักแบดมินตันไทย ได้รองแชมป์โลกแบดมินตันชายเดี่ยวคนแรกของไทย พร้อมชื่นชมนักกีฬาแบดมินตันทุกคนที่ร่วมการแข่งขันมีส่วนสร้างชื่อเสียงให้ประเทศ
รัฐบาลยินดี “วิว” กุลวุฒิฯ นักแบดมินตันไทย ได้รองแชมป์โลกแบดมินตันชายเดี่ยวคนแรกของไทย พร้อมชื่นชมนักกีฬาแบดมินตันทุกคนที่ร่วมการแข่งขันมีส่วนสร้างชื่อเสียงให้ประเทศ
วันนี้ (28 สิงหาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า รัฐบาลแสดงความยินดีและชื่นชม "วิว" นายกุลวุฒิ วิทิตศานต์ นักแบดมินตันไทย มืออันดับ 17 ของโลก ที่ได้เข้ารอบชิงชนะเลิศในการแข่งขันแบดมินตันชิงแชมป์โลก (2022 BWF World Championships) ณ กรุงโตเกียว ประเทศญี่ปุ่น
ถึงแม้ว่าวิวจะไม่สามารถเอาชนะ วิคเตอร์ อเซลเซ่น มืออันดับ 1 ของโลก จากเดนมาร์ก ในการแข่งขันรอบชิงชนะเลิศได้ โดยแพ้ไป สองต่อศูนย์เซต ด้วยคะแนน 21 ต่อ 5 และ 21 ต่อ 16 ทำให้ได้รับตำแหน่งรองชนะเลิศในรายการนี้ อย่างไรก็ดี วิวถือเป็นอีกประวัติศาสตร์ของนักกีฬาแบดมินตันชายเดี่ยวคนแรกของไทย ที่สามารถผ่านเข้าสู่ในรายการแข่งขันชิงแชมป์โลกได้สำเร็จ
รวมทั้ง “เอิร์ธ-ปอป้อ" พุธิตา สุภจิรกุล กับ ทรัพย์สิรี แต้รัตนชัย สามารถคว้าเหรียญทองแดงในการแข่งขันครั้งนี้ได้สำเร็จ เป็นอีกหนึ่งคู่จากไทยรวมทั้งถือเป็นนักแบดมินตันหญิงคู่แรกในประวัติศาสตร์ ทั้งนี้ ปอป้อ ทรัพย์สิรี แต้รัตนชัย ยังเป็นนักแบดมินตันไทยคนแรกที่ได้เหรียญรางวัลจากการแข่งขันชิงแชมป์โลกได้ถึง 3 ครั้ง
นายอนุชาฯ กล่าวว่า การเข้าสู่รอบชิงชนะเลิศ และการต่อสู้จนได้รับเหรียญรางวัลของนักกีฬาไทยในครั้งนี้ สะท้อนให้เห็นถึงความสามารถของนักกีฬาไทยและความร่วมมือของทุกหน่วยงานที่เกี่ยวข้อง ที่ได้พัฒนาศักยภาพต่าง ๆ จนเป็นอีกครั้งที่นักกีฬาไทยสามารถเทียบเท่านักกีฬาระดับโลกได้สำเร็จ ซึ่งรัฐบาลพร้อมให้การสนับสนุนและส่งเสริมทุกประเภทของกีฬา ตามแนวทางการพัฒนากีฬาของประเทศ เพื่อต่อยอดการแข่งขันให้ประสบความสำเร็จในทุกระดับต่อไป
ทั้งนี้ ขอให้นักกีฬาทุกคนที่ได้เข้าแข่งขันในรายการนี้ ภูมิใจในตนเอง เพราะเป็นรายการใหญ่ระดับโลกทุกคนมีส่วนในการสร้างชื่อเสียงให้ประเทศไทยทั้งสิ้น
วันพุธที่ 6 กรกฎาคม 2565
กรมบัญชีกลางเตรียมพร้อม ! ซ้อมความเข้าใจการจัดซื้อจัดจ้างฯ เร่งรัดการใช้จ่ายเงินงบประมาณปี 66 ให้คล่องตัว
ขณะนี้ร่าง พ.ร.บ.งบประมาณรายจ่ายประจำปีงบประมาณ พ.ศ.2566 อยู่ระหว่างการพิจารณาของรัฐสภา กรมบัญชีกลางแจ้งเวียนหนังสือซ้อมความเข้าใจให้หน่วยงานของรัฐถือปฏิบัติตามแนวทางปฏิบัติเกี่ยวกับการเตรียมการจัดซื้อจัดจ้าง
นางสาวกุลยา ตันติเตมิท อธิบดีกรมบัญชีกลาง เปิดเผยว่า ขณะนี้ร่างพระราชบัญญัติงบประมาณรายจ่ายประจำปีงบประมาณ พ.ศ. 2566 อยู่ระหว่างการพิจารณาของรัฐสภา ดังนั้น เพื่อให้หน่วยงานของรัฐสามารถดำเนินการจัดซื้อจัดจ้างเป็นไปด้วยความรวดเร็ว สามารถก่อหนี้ผูกพันและเบิกจ่ายเงินได้แล้วเสร็จภายในปีงบประมาณ พ.ศ.2566 และสอดคล้องกับนโยบายเร่งรัดการเบิกจ่ายเงินของรัฐบาล กรมฯ จึงได้แจ้งเวียนหนังสือกรมบัญชีกลาง ด่วนที่สุด ที่ กค 0405.4/ว 708 ลงวันที่ 29 มิถุนายน 2565 ซ้อมความเข้าใจให้หน่วยงานของรัฐถือปฏิบัติตามแนวทางปฏิบัติเกี่ยวกับการเตรียมการจัดซื้อจัดจ้าง ตามระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 ตามหนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐด่วนที่สุด ที่ กค (กวจ) 0405.2/ว 371 ลงวันที่ 5 สิงหาคม 2562
“การที่จะถือว่าหน่วยงานของรัฐได้รับความเห็นชอบวงเงินงบประมาณที่จะใช้ในการจัดซื้อจัดจ้างตามระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 ข้อ 11 นั้น ก็ต่อเมื่อคณะอนุกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2566 ได้พิจารณาร่างฯ รายหน่วยงาน และมีมติเป็นที่สิ้นสุดแล้ว ก่อนเสนอสภาผู้แทนราษฎรพิจารณาในวาระที่ 2”
อธิบดีกรมบัญชีกลาง กล่าวเพิ่มเติมว่า สำหรับกรณีที่หน่วยงานของรัฐดำเนินการจัดซื้อจัดจ้างโดยมิได้ใช้จ่ายจากเงินงบประมาณตามพระราชบัญญัติงบประมาณรายจ่ายประจำปี การที่จะถือว่าหน่วยงานของรัฐได้รับความเห็นชอบวงเงินงบประมาณที่จะใช้ในการจัดซื้อจัดจ้างตามระเบียบฯ ข้อ 11 หมายความถึง เมื่อหน่วยงานของรัฐได้รับความเห็นชอบวงเงินงบประมาณจากหน่วยงานที่เกี่ยวข้องหรือผู้มีอำนาจในการพิจารณางบประมาณดังกล่าวแล้วโดยให้หน่วยงานของรัฐรีบดำเนินการจัดซื้อจัดจ้างเพื่อให้พร้อมที่จะทำสัญญาหรือข้อตกลงเป็นหนังสือได้ทันทีเมื่อได้รับอนุมัติทางการเงินแล้ว ตามหนังสือคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐด่วนที่สุด ที่ กค (กวจ) 0405.2/ว 414 ลงวันที่ 17 กันยายน 2561 หรือสอบถามรายละเอียดเพิ่มเติมได้ที่ Call Center กรมบัญชีกลาง 02 270 6400 กด 3 ในวัน เวลาราชการ
วันพฤหัสบดีที่ 28 กรกฎาคม 2565
บขส. ชี้แจงกรณีผู้โดยสารร้องรถแท็กซี่ผิดกฎหมายเข้ามารับผู้โดยสารในหมอชิต 2
.....
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า ตามที่มีเรื่องร้องเรียนจากประชาชนในการเดินทางมายังสถานีขนส่งหมอชิต 2 ในช่วงวันหยุดยาว ต้องประสบปัญหารถแท็กซี่ผิดกฎหมายโกงค่าโดยสารนั้น
บขส. ได้กำชับไปยังบริษัทเอกชนซึ่งเป็นคู่สัญญาในการบริหารจัดการลานจอดรถบริเวณขาออก สถานีขนส่งผู้โดยสารกรุงเทพ (จตุจักร) หรือหมอชิต 2 ให้เข้มงวดและกวดขัน ไม่ให้รถแท็กซี่จอดแช่ เมื่อส่งผู้โดยสารเสร็จให้วนออกจากบริเวณลานจอดจอดทันที
ส่วนประเด็นรถแท็กซี่ผิดกฎหมายหรือไม่ บขส. จะประสานข้อมูลไปยังกรมการขนส่งทางบก เพื่อให้ดำเนินการตรวจสอบข้อเท็จจริงต่อไป
ทั้งนี้ บขส. ขออภัยในความไม่สะดวกที่เกิดขึ้นครั้งนี้ พร้อมทั้งได้สั่งการให้เจ้าหน้าที่เพิ่มความเข้มงวดในการดูแลความเรียบร้อยบริเวณโดยรอบสถานีขนส่ง เพื่อให้ผู้ใช้บริการได้รับความสะดวก และปลอดภัย
วันพุธที่ 30 มิถุนายน 2564
รมว.สุชาติ ห่วงลูกจ้าง บ.ไทยการ์เมนต์ฯ ประท้วงหวั่นโควิด สั่งการ กสร.ตรวจสอบข้อเท็จจริง ล่าสุดจังหวัดสั่งปิดโรงงานแล้ว
รมว.แรงงาน ห่วงใยลูกจ้างคลัสเตอร์บริษัท ไทยการ์เมนต์เอ๊กซปอร์ต จำกัด จ.นนทบุรี สั่งการ กสร.เร่งดำเนินการตรวจสอบและหาข้อยุติ กรณีลูกจ้างประท้วงหยุดงานหลังพบผู้ติดเชื้อไวรัสโควิด-19 ในสถานประกอบกิจการ ล่าสุดจังหวัดสั่งปิดสถานที่เป็นการชั่วคราว
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) กล่าวชี้แจง กรณีที่ลูกจ้างบริษัท ไทยการ์เมนต์เอ๊กซปอร์ต จำกัด จังหวัดนนทบุรี ประกอบกิจการผลิตเสื้อผ้าสำเร็จรูป ประท้วงหยุดงานเนื่องจากพบว่าลูกจ้างจำนวน 69 คน เป็นผู้ติดเชื้อไวรัสโควิด-19 และทางบริษัทฯ ไม่ปิดสถานประกอบกิจการเพื่อทำความสะอาดพ่นน้ำยาฆ่าเชื้อนั้น โดยนายสุชาติ ชมกลิ่น รัฐมนตรีว่าการกระทรวงแรงงาน มีความห่วงใยลูกจ้างบริษัทไทยการ์เมนต์ฯ ได้สั่งการให้กรมสวัสดิการและคุ้มครองแรงงาน ลงพื้นที่ตรวจสอบข้อเท็จจริงและหาแนวทางการยับยั้งการแพร่ระบาดในสถานประกอบกิจการกลุ่มเสี่ยงที่อาจก่อให้เกิดผู้ติดเชื้อเป็นกลุ่มก้อนและขยายวงกว้างได้ ซึ่งกรมได้ดำเนินการส่งพนักงานตรวจแรงงานตรวจสอบข้อเท็จจริงพร้อมหาขอยุติดังกล่าว โดยผลการปรึกษาหารือพบว่า สหภาพแรงงานยื่นข้อเสนอให้บริษัทฯ ดำเนินการทำความสะอาดสถานประกอบกิจการ จัดหาแอลกอฮอล์ล้างมือและจัดทำอุโมงค์พ่นน้ำยาฆ่าเชื้อก่อนเข้าทำงาน พร้อมให้นายจ้างจัดทำประกาศการใช้สิทธิการลา ตลอดจนการจ่ายเงินตามสิทธิกรณีลูกจ้างใช้สิทธิการลาเป็นลายลักษณ์อักษร ซึ่งผู้แทนบริษัทฯ รับว่าจะนำเสนอผู้บริหารเพื่อดำเนินการต่อข้อเรียกร้องดังกล่าว และเมื่อวันที่ 29 มิถุนายน ที่ผ่านมา พนักงานตรวจแรงงานได้ประสานงานร่วมกับเจ้าหน้าที่สาธารณสุขจังหวัดและอำเภอ พบว่าจากผลการตรวจคัดกรอง มีผู้เสี่ยงสูงจำนวน 201 คน และมียอดผู้ติดเชื้อเพิ่มขึ้นจากเดิม 6 คน รวมเป็น 75 คน โดยเข้ารับการรักษาตัวแล้ว ทั้งนี้สำนักงานสาธารณสุขนำเสนอข้อมูลต่อคณะกรรมการโรคติดต่อจังหวัดนนทบุรีพิจารณา และได้มีคำสั่งจังหวัดนนทบุรี ที่ 1796/2564 สั่งปิดสถานที่เป็นการชั่วคราว (ฉบับที่ 51) โดยสั่งปิดโรงงานผลิตและขายส่งเสื้อผ้าสำเร็จรูปดังกล่าว ตั้งแต่วันที่ 30 มิถุนายน ถึงวันที่ 13 กรกฎาคม 2564 และให้ผู้ที่อยู่ในสถานประกอบกิจการดังกล่าวเข้ารับการตรวจคัดกรอง และเพื่อความปลอดภัยให้เข้ารับการรักษา แยกกัก กักกัน หรือคุมไว้สังเกต ณ สถานที่ที่บริษัทฯ ร่วมกับเจ้าพนักงานควบคุมโรคกำหนด
อธิบดี กสร. กล่าวเพิ่มเติมว่า กรมสวัสดิการและคุ้มครองแรงงาน ได้จัดทำประกาศ เรื่องมาตรการเฝ้าระวังและป้องกันการแพร่ระบาดของโรคติดเชื้อไวรัสโคโรนา 2019 (COVID - 19) ในสถานประกอบกิจการ ขอความร่วมมือให้นายจ้าง และลูกจ้าง ปฏิบัติตามมาตรการ อาทิ ห้ามเคลื่อนย้ายแรงงานต่างด้าว ทั้งเข้าไปและออกจากพื้นที่ที่ได้รับอนุญาตทำงานและพื้นที่ที่มีการแพร่ระบาดของโรคติดเชื้อไวรัส จัดให้มีมาตรการเฝ้าระวังและตรวจสอบคัดกรองในสถานประกอบกิจการ อาทิ การตรวจวัดอุณหภูมิร่างกาย การจัดหาแอลกอฮอล์ล้างมือ การควบคุมให้ลูกจ้างสวมหน้ากากอนามัย เป็นต้น นอกจากนี้หากพบลูกจ้างเสี่ยงที่จะติดเชื้อหรือติดเชื้อ หรือมีเหตุอันควรสงสัยจำเป็นต้องไปรับการตรวจรักษา หรือรับการชันสูตรทางการแพทย์ ให้นายจ้างอนุญาตให้ลูกจ้างใช้สิทธิลาป่วยหรือใช้สิทธิลาพักผ่อนประจำปีตามกฎหมายหรือตามตกลงกัน
วันพฤหัสบดีที่ 3 มีนาคม 2565
EXIM BANK สนับสนุนสินเชื่อ 50 ล้านบาท เสริมสภาพคล่องสายการบินไทยสมายล์ รักษาการจ้างงาน ฟื้นอุตสาหกรรมการบินและการท่องเที่ยวไทย
EXIM BANK และไทยสมายล์แอร์เวย์ ร่วมลงนามในสัญญาสนับสนุนทางการเงินของ EXIM BANK ในรูปแบบวงเงินสินเชื่อหมุนเวียนโครงสร้างพิเศษเพื่อรักษาการจ้างงาน จำนวน 50 ลบ. ให้สายการบินไทยสมายล์นำไปใช้เสริมสภาพคล่องเพื่อรักษาการจ้างงาน
ดร.รักษ์ วรกิจโภคาทร กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) และนายวิเศรษฐ์ สนธิชัย รักษาการประธานเจ้าหน้าที่บริหาร บริษัท ไทยสมายล์แอร์เวย์ จำกัด ร่วมลงนามในสัญญาสนับสนุนทางการเงินของ EXIM BANK ในรูปแบบวงเงินสินเชื่อหมุนเวียนโครงสร้างพิเศษเพื่อรักษาการจ้างงาน (Structured Revolving Payroll Financing) จำนวน 50 ล้านบาท ให้สายการบินไทยสมายล์นำไปใช้เสริมสภาพคล่องเพื่อรักษาการจ้างงาน ฟื้นธุรกิจการบินให้พร้อมรองรับการฟื้นตัวของเศรษฐกิจและการท่องเที่ยวไทย ณ EXIM BANK สำนักงานใหญ่ เมื่อวันที่ 2 มีนาคม 2565
กรรมการผู้จัดการ EXIM BANK เปิดเผยว่า EXIM BANK สนับสนุนทางการเงินให้แก่สายการบินไทยสมายล์ในครั้งนี้เพื่อเป็นส่วนหนึ่งของการเสริมสภาพคล่องสำหรับค่าใช้จ่ายพนักงานและรักษาการจ้างงานให้มากที่สุด ประกอบกับช่วยฟื้นฟูธุรกิจสายการบิน ซึ่งเป็นอุตสาหกรรมต้นน้ำของการท่องเที่ยว ให้กลับมาดำเนินกิจการได้เต็มรูปแบบโดยเร็ว ช่วยกระตุ้นเศรษฐกิจในชุมชนท้องถิ่นและประเทศไทยโดยรวม ทั้งนี้ ก่อนสถานการณ์การแพร่ระบาดโควิด-19 มีนักท่องเที่ยวต่างชาติเดินทางเข้าประเทศไทยปีละไม่ต่ำกว่า 40 ล้านคน สร้างรายได้รวมกว่า 1.93 ล้านล้านบาท จนกระทั่งการแพร่ระบาดโควิด-19 ส่งผลให้ธุรกิจสายการบินได้รับผลกระทบทางตรงจากจำนวนผู้โดยสารที่ลดลงมาก และส่งผลกระทบต่อเนื่องไปยังภาคการจ้างงาน โดยธุรกิจสายการบินมีการจ้างงานรวมกว่า 40,000 คน
กรรมการผู้จัดการ EXIM BANK กล่าว EXIM BANK ในฐานะบทบาทธนาคารเพื่อการพัฒนาแห่งประเทศไทย มุ่งทำหน้าที่ “ซ่อม สร้าง เสริม และสานพลัง” เพื่อเปลี่ยนแปลงประเทศไทย ดังนั้น การซ่อมธุรกิจสายการบินซึ่งประสบวิกฤตในช่วงเวลาที่ผ่านมา อันเป็นผลจากการแพร่ระบาดโควิด-19 ทำให้ธุรกิจสายการบินหลายแห่งต้องหยุดบินในบางช่วงเวลาเพื่อปฏิบัติตามมาตรการป้องกันการแพร่ระบาดโควิด-19 จนถึงปัจจุบันประชาชนเริ่มปรับตัวและมีภูมิคุ้มกันโรคมากขึ้น อุตสาหกรรมท่องเที่ยวกำลังจะกลับมาเป็นหนึ่งในเครื่องยนต์หลักที่ช่วยฟื้นฟูและขับเคลื่อนเศรษฐกิจไทย EXIM BANK จึงพร้อมเติมเงินทุนให้เพิ่มขึ้น นอกเหนือจากการช่วยพักชำระหนี้และปรับตารางการผ่อนชำระให้สอดคล้องกับสถานการณ์และแนวโน้มการฟื้นตัวของอุตสาหกรรมที่เกี่ยวข้องกับการท่องเที่ยวในช่วงที่ผ่านมา
“EXIM BANK ให้ความช่วยเหลือทั้งธุรกิจการบินและที่เกี่ยวเนื่อง ให้สามารถดำเนินต่อไปได้ ซึ่งครอบคลุม Supply Chain ของธุรกิจสายการบิน เพื่อเป็นส่วนหนึ่งของการเสริมสร้างสังคมที่แข็งแรงให้เติบโตไปด้วยกันกับการพัฒนาเศรษฐกิจและสิ่งแวดล้อมอย่างยั่งยืน โดยซ่อมแซมจุดอ่อน สร้างจุดแข็ง เสริมศักยภาพ และสานพลังการพัฒนาอย่างยั่งยืน ตามภารกิจของ EXIM BANK” ดร.รักษ์ กล่าว
สอบถามรายละเอียดเพิ่มเติมได้ที่ส่วนสื่อสารองค์กร ฝ่ายส่งเสริมภาพลักษณ์และสื่อสารองค์กร
โทร. 0 2271 3700, 0 2278 0047, 0 2617 2111 ต่อ 4110-4
วันอาทิตย์ที่ 14 พฤศจิกายน 2564
"นายกรัฐมนตรีห่วงใย" อธิรัฐ สั่งตั้งศูนย์ช่วยเหลือผู้ประสบอุทกภัยพื้นที่ภาคใต้
พร้อมแจ้งเตือนชาวเรือใช้ความระมัดระวัง
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เปิดเผยว่าท่านนายกรัฐมนตรีมีความห่วงใยผู้ประสบอุทกภัยจากเหตุมรสุมตะวันออกเฉียงเหนือที่พัดปกคลุมอ่าวไทยและภาคใต้มีกำลังแรงทำให้มีฝนตกหนักตั้งแต่จังหวัดเพชรบุรี ประจวบคีรีขันธ์ สุราษฎร์ธานี ระนอง กระบี่ ภูเก็ต ตรัง โดยเฉพาะที่จังหวัดชุมพร เกิดฝนตกหนักต่อเนื่องส่งผลให้น้ำท่วมบ้านเรือนราษฎรทั้ง 8 อำเภอ และที่ได้รับผลกระทบหนักที่สุดคือ อ.หลังสวน อ.สวี และ อ.ทุ่งตะโก
ตนได้สั่งการด่วนที่สุดให้กรมเจ้าท่าตั้งศูนย์ช่วยเหลือผู้ประสบภัยจากพายุ โดยสำนักงานเจ้าท่าภูมิภาคที่ 4 และสำนักงานพัฒนาและบำรุงรักษาทางน้ำที่ 6 ได้ตั้งศูนย์ช่วยเหลือผู้ประสบภัยในพื้นจำนวน 2 ศูนย์ ประกอบด้วย เจ้าหน้าที่ประจำศูนย์ช่วยเหลือฯ จำนวนรวม 9 นาย รถยนต์ 3 คัน เรือ 2 ลำ และเมื่อวันที่ 13 พ.ย. ที่ผ่านมา เจ้าหน้าที่ได้นำเรือพระราชทาน จำนวน 2 ลำ พร้อมรถยนต์และอุปกรณ์ช่วยเหลือ ออกเดินทางช่วยเหลือผู้ประสบภัยในพื้นที่อำเภอหลังสวน จังหวัดชุมพรแล้ว และจากอิทธิพลพายุดังกล่าวยังส่งผลให้คลื่นลมบริเวณอ่าวไทยมีกำลังแรง คลื่นสูง 2 - 3 เมตร บริเวณที่มีฝนฟ้าคะนองคลื่นสูงมากกว่า 3 เมตร และทะเลอันดามันคลื่นสูง 1 - 2 เมตร จึงให้กรมเจ้าท่าออกประกาศแจ้งเตือนระวังอันตรายจากคลื่นลมแรงที่พัดเข้าหาฝั่ง และชาวเรือควรเดินเรือด้วยความระมัดระวัง เรือเล็กบริเวณอ่าวไทยควรงดออกจากฝั่งในระยะนี้เพื่อความปลอดภัย
วันศุกร์ที่ 5 พฤศจิกายน 2564
ครม. เคาะ 28 ธ.ค. 64 วันหยุดประจำภาคตะวันออก และวันหยุดราชการพิเศษ ปี 65 จำนวน 4 วัน กระตุ้นการท่องเที่ยว - เศรษฐกิจ
....
ที่ประชุม ครม. (4 พ.ย.) เห็นชอบการกำหนดวันหยุดราชการเพิ่มเป็นกรณีพิเศษ ประจำปี 2565 จำนวน 4 วัน เพื่อให้มีวันหยุดยาวต่อเนื่องกับวันหยุดประจำสัปดาห์ กระตุ้นการเดินทางและส่งผลดีต่อการท่องเที่ยว - เศรษฐกิจในภาพรวมของประเทศ ดังนี้
.
✅วันศุกร์ที่ 15 ก.ค. 65 (วันหยุดยาวติดต่อกัน 5 วัน)
✅วันศุกร์ที่ 29 ก.ค. 65 (วันหยุดยาวติดต่อกัน 4 วัน)
✅วันศุกร์ที่ 14 ต.ค. 65 (วันหยุดยาวติดต่อกัน 4 วัน)
✅วันศุกร์ที่ 30 ธ.ค. 65 (วันหยุดยาวติดต่อกัน 4 วัน)
.
สำหรับรัฐวิสาหกิจ สถาบันการเงิน และภาคเอกชน ให้แต่ละแห่งพิจารณาความเหมาะสมของการกำหนดเป็นวันหยุดให้สอดคล้องกับกฎหมายที่เกี่ยวข้องแล้วแต่กรณีต่อไป
.
นอกจากนี้ ครม. ยังเห็นชอบกำหนดให้วันอังคารที่ 28 ธ.ค. 64 เป็นวันหยุดราชการประจำภาคตะวันออก ประกอบด้วย จ.ฉะเชิงเทรา ชลบุรี ระยอง จันทบุรี ตราด นครนายก ปราจีนบุรี และสระแก้ว ซึ่งตรงกับวันพระเจ้าตากสินมหาราช ส่วนวันหยุดประจำภาค ในปี 2565 นั้น ยังไม่ได้มีการกำหนดแต่อย่างใด
#ไทยคู่ฟ้า#ร่วมต้านโควิด19
-------------------
วันจันทร์ที่ 28 มิถุนายน 2564
คณะกรรมการวิชาการ ฯ ชี้วัคซีนซิโนแวคมีประสิทธิผลสามารถลดการติดเชื้อโควิด 19 สายพันธุ์อัลฟาได้ร้อยละ 71-91
คณะกรรมการวิชาการในคณะกรรมการโรคติดต่อแห่งชาติ และอนุกรรมการสร้างเสริมภูมิคุ้มกันโรคในคณะกรรมการวัคซีนแห่งชาติ สรุปผลการศึกษาประสิทธิผลของวัคซีนซิโนแวคในการป้องกันการติดเชื้อในกลุ่มผู้สัมผัสเสี่ยงสูงและบุคลากรสาธารณสุขจากการใช้จริงในประเทศไทย
คณะกรรมการวิชาการในคณะกรรมการโรคติดต่อแห่งชาติ และอนุกรรมการสร้างเสริมภูมิคุ้มกันโรคในคณะกรรมการวัคซีนแห่งชาติ สรุปผลการศึกษาประสิทธิผลของวัคซีนซิโนแวคในการป้องกันการติดเชื้อในกลุ่มผู้สัมผัสเสี่ยงสูงและบุคลากรสาธารณสุขจากการใช้จริงในประเทศไทย ที่จังหวัดภูเก็ต สมุทรสาคร เชียงราย และฐานข้อมูลกรมควบคุมโรค โดยผู้ที่ได้รับวัคซีนครบ2 เข็มอย่างน้อย 14 วันสามารถลดการติดเชื้อโควิดสายพันธุ์อัลฟาได้ ร้อยละ71 - 91 โดยคนที่ได้รับวัคซีนยังไม่พบการเสียชีวิตจากโควิด
วันนี้ (28 มิถุนายน 2564) นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ภายหลังการประชุมศูนย์ปฏิบัติการฉุกเฉินด้านการแพทย์และสาธารณสุขว่า คณะกรรมการวิชาการในคณะกรรมการโรคติดต่อแห่งชาติ และอนุกรรมการสร้างเสริมภูมิคุ้มกันโรคในคณะกรรมการวัคซีนแห่งชาติ ได้สรุปผลการศึกษาประสิทธิผลของวัคซีน Coronavac ของบริษัทซิโนแวค ในการป้องกันการติดเชื้อจากการใช้จริงในประเทศไทยช่วงเมษายนและพฤษภาคม ซึ่งเป็นช่วงที่มีการระบาดของเชื้อโควิด 19 สายพันธุ์อัลฟา พบว่าผู้ที่ได้รับวัคซีนซิโนแวคครบ 2 เข็มอย่างน้อย 14 วัน มีประสิทธิผลในการลดการติดเชื้อโควิดสายพันธุ์อัลฟาได้ร้อยละ 71 -91 โดยแยกการศึกษาในกลุ่มผู้สัมผัสเสี่ยงสูงที่จังหวัดภูเก็ต มีประสิทธิผลป้องกันการติดเชื้อร้อยละ 90.7 ศึกษาที่จังหวัดสมุทรสาคร มีประสิทธิผลร้อยละ 90.5 ส่วนการศึกษาในกลุ่มบุคลากรสาธารณสุขจากเหตุการณ์การติดเชื้อที่จังหวัดเชียงราย พบวัคซีนมีประสิทธิผลร้อยละ 82.8 และจากฐานข้อมูลกรมควบคุมโรค ศึกษาในบุคลากรสาธารณสุข พบมีประสิทธิผลร้อยละ 70.9 โดยคนที่ได้รับวัคซีน ไม่มีผู้ใดเสียชีวิตจากโควิด ส่วนประสิทธิผลต่อสายพันธุ์เดลต้าที่พบการระบาดเพิ่มมากขึ้น อยู่ระหว่างการศึกษารวบรวมข้อมูล
นอกจากนี้ จากการติดตามข้อมูลประสิทธิผลของวัคซีนCoronavac หลังมีการใช้จริงโดยสถาบันวัคซีนแห่งชาติ พบว่า ที่ประเทศอินโดนีเซีย รายงานว่าหลังฉีดวัคซีนครบ 2 โดส ป้องกันการป่วยที่มีอาการร้อยละ 94ป้องกันการเสียชีวิตได้ร้อยละ98 การศึกษาที่ประเทศชิลี พบป้องกันการป่วยที่รุนแรงร้อยละ 89 และที่เมืองเซอร์รานา ประเทศบราซิล หลังฉีดครบ 2 โดส ป้องกันการป่วยที่มีอาการได้ร้อยละ 80 และป้องกันการเสียชีวิตได้ร้อยละ 95
ผลการศึกษาประสิทธิผลของวัคซีนในการใช้จริง (Real World Study) ในประเทศไทยและประเทศอื่นๆ พบผลสอดคล้องกันว่า วัคซีนโคโรนาแวคมีประสิทธิผลสูงเพียงพอพอในการป้องกันโควิด 19 โดยสามารถลดการติดเชื้อโควิด 19 ได้ระหว่างร้อยละ 71-91 และลดการป่วยหนักและเสียชีวิตได้มากกว่าร้อยละ 95 ในผู้ที่ได้รับวัคซีนครบ 2 เข็มแล้วอย่างน้อย 14 วัน
********************************** 28 มิถุนายน 2564
วันพุธที่ 11 สิงหาคม 2564
รัฐบาลเชิญชวนประชาชนร่วมแจ้งข้อมูลเพื่อช่วยเหลือเด็กได้รับผลกระทบจากโควิด-19 ผ่านไลน์ @savekidscovid19 สายด่วน 1300 ทั้งกรณีเป็นผู้ป่วย หรือพ่อแม่ป่วย เสียชีวิต ไม่มีผู้ดูแล
รัฐบาลเชิญชวนประชาชนร่วมแจ้งข้อมูลเพื่อช่วยเหลือเด็กได้รับผลกระทบจากโควิด-19 ผ่านไลน์ @savekidscovid19 สายด่วน 1300 ทั้งกรณีเป็นผู้ป่วย หรือพ่อแม่ป่วย เสียชีวิต ไม่มีผู้ดูแล
วันที่ 11 ส.ค. 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่การแพร่ระบาดของโรคโควิด-19 ได้ส่งผลกระทบในวงกว้าง พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้กำชับกับหน่วยงานต่างๆ ให้ดูแลกลุ่มเปราะบางของสังคมอย่างทั่วถึงทั้ง เด็ก คนพิการ ผู้สูงอายุ โดยเฉพาะในกรณีของเด็กนั้นพบว่าได้รับผลกระทบจำนวนมาก ทั้งจากกรณีการเป็นผู้ป่วยเองและได้รับผลกระทบจากกรณีพ่อแม่ผู้ปกครอง ป่วยแล้วไม่มีผู้ดูแลเด็ก เด็กขาดแคลนอาหารและยา รวมถึงต้องหลุดออกจากวงจรการศึกษา
การเล็งเห็นปัญหาที่อาจเกิดขึ้นกับเด็ก 4 หน่วยงาน ประกอบด้วยกรมกิจการเด็กและเยาวชน กระทรวงพัฒนาสังคมและความมั่นคงของมนุษย์ กองทุนเพื่อความเสมอภาคทางการศึกษา(กสล.) สถาบันสุขภาพจิตเด็กและวัยรุ่นราชนครินทร์ และยูนิเซฟ ได้ร่วมกันจัดตั้งศูนย์ช่วยเหลือเด็กโควิด-19 ขึ้นเพื่อบูรณาการข้อมูลเด็กที่ได้รับผลกระทบจากโควิด-19 ทั้งประเทศ
โดยได้รวมพลังของเจ้าหน้าที่จากองค์กรปกครองส่วนท้องถิ่น(อปท.) อาสาสมัครพัฒนาสังคมและความมั่นคงของมนุษย์ อาสาสมัครชุมชน อาสาสมัครครูทั้งในและนอกระบบ อาสาสมัครสภาเด็กและเยาวชน เข้ามาร่วมดูแลเด็กเพื่อช่วยเหลือเด็กได้ทันสถานการณ์ไม่ถูกปล่อยให้โดดเดี่ยว โดยจะมีกลไกการรับเด็กที่ได้รับผลกระทบผ่านช่องทางต่างๆ โดยเฉพาะการรับแจ้งข้อมูล จากประชาชน
น.ส.ไตรศุลี กล่าวว่า รัฐบาลจึงขอเชิญชวนประชาชนทั่วประเทศร่วมกันแจ้งข้อมูลเด็กที่ได้รับผลกระทบจากโควิด-19 เข้ามามยังศูนย์ช่วยเหลือเด็กโควิด-19 ทั้งการแจ้งผ่านไลน์ @savekidscovid19 หรือช่องทางอื่นๆ เช่น แอปพลิเคชั่น “คุ้มครองเด็ก” สายด่วน “ศูนย์ช่วยเหลือสังคม” โทร. 1300 ซึ่งจะมีเจ้าหน้าที่คอยรับเรื่องตลอด 24 ชั่วโมง หรือแจ้งได้ที่บ้านพักเด็กและครอบครัวทั้ง 77 จังหวัดทั่วประเทศ
“ปัจจุบันมีเพียงข้อมูลจาก ศบค. เกี่ยวกับจำนวนเด็กที่ติดเชื้อโควิด ที่ตั้งแต่ 1 ม.ค.– 10 ส.ค.2564 มีจำนวน 79,989 คน แบ่งเป็นในกรุงเทพฯ 18,260 คน ส่วนภูมิภาค 61,729 คน แต่จะยังมีเด็กจำนวนมากที่ได้รับผลกระทบจากกรณีที่ผู้ปกครอง ป่วย หรือเสียชีวิตแล้วขาดคนดูแล ซึ่งส่วนนี้ประชาชนที่พบเห็นสามารถแจ้งให้ศูนย์ช่วยเหลือเด็กโควิด-19 เพื่อเข้าช่วยเหลือได้ ทั้งผ่านไลน์ แอปพลิเคชั่น สายด่วน 1300 หรือบ้านพักเด็กและครอบครัวทั้ง 77 จังหวัด เพื่อช่วยกันดูแลให้เด็กได้รับความช่วยเหลือเร็วที่สุด” น.ส.ไตรศุลี กล่าว
วันศุกร์ที่ 3 ธันวาคม 2564
กระทรวงคมนาคมสรุปรายงานอุทกภัยในเส้นทางคมนาคม ข้อมูล ณ วันที่ 3 ธันวาคม 2564
กระทรวงคมนาคม โดยศูนย์ Command Center ภัยพิบัติกระทรวงคมนาคม สรุปรายงานอุทกภัยในเส้นทางคมนาคม รายละเอียดดังนี้
1. มีโครงข่ายคมนาคมได้รับผลกระทบ รวม 24 เส้นทาง จำนวน 28 แห่ง สามารถสัญจรผ่านได้ 15 แห่ง สัญจรผ่านไม่ได้ 13 แห่ง
2. ถนนทางหลวง ได้รับผลกระทบ รวม 11 เส้นทาง จำนวน 11 แห่ง สามารถสัญจรผ่านได้ 9 แห่ง สัญจรผ่านไม่ได้ 2 แห่ง
3. ถนนทางหลวงชนบท ได้รับผลกระทบ รวม 13 เส้นทาง จำนวน 17 แห่ง สามารถสัญจรผ่านได้ 6 แห่ง สัญจรผ่านไม่ได้ 11 แห่ง
4. มีจังหวัดที่ได้รับผลกระทบจากเหตุอุทกภัย 7 จังหวัด ได้แก่
- จังหวัดชุมพร
- จังหวัดพัทลุง
- จังหวัดสุราษฎร์ธานี
- จังหวัดนครศรีธรรมราช
- จังหวัดนราธิวาส
- จังหวัดสงขลา
- จังหวัดตรัง
5. การรถไฟแห่งประเทศไทย และบริษัท ขนส่ง จำกัด สามารถเดินรถได้ตามปกติ
6. กรมเจ้าท่า ให้ความช่วยเหลือและบรรเทาความเดือดร้อนแก่ประชาชนในพื้นที่ที่ประสบอุทกภัย รวมทั้งเฝ้าระวังติดตามระดับน้ำในพื้นที่ที่ได้รับผลกระทบอย่างใกล้ชิด
7. กรมทางหลวงและกรมทางหลวงชนบท ติดตั้งป้ายและอุปกรณ์เพื่ออำนวยความสะดวกประชาชนในการสัญจรในพื้นที่เกิดประสบเหตุอุทกภัย รวมทั้งเตรียมความพร้อมเครื่องมือและเจ้าหน้าที่ให้การช่วยเหลือ และติดตามสถานการณ์อุทกภัยอย่างใกล้ชิด
8. ในส่วนของท่าเรือและท่าอากาศยาน ยังไม่มีรายงานการได้รับผลกระทบจากเหตุอุทกภัย
ทั้งนี้ สามารถสอบถามเส้นทาง ข้อมูลเพิ่มเติมหรือแจ้งเหตุอุทกภัย ได้ที่
- ศูนย์ปฏิบัติการความปลอดภัยคมนาคม โทร. 1356
- สายด่วนกรมทางหลวง โทร. 1586
- สายด่วนกรมทางหลวงชนบท โทร. 1146
- สายด่วนบริษัท ขนส่ง จำกัด โทร. 1490 เรียก บขส.
- สายด่วนการรถไฟแห่งประเทศไทย โทร. 1690
- สายด่วนกรมเจ้าท่า โทร. 1199